Vier sterf ná gru-botsing in Mpumalanga | Netwerk24
04 Augustus 2018 16:37
Die toneel waar twee voertuie Saterdagoggend op die R555 in Mpumalanga gebots het. Foto: Verskaf
Vier mense is Saterdagoggend dood en vyf beseer in 'n botsing tussen twee voertuie in eMalahleni (Witbank) in Mpumalanga.
Volgens 'n woordvoerder van ER24, Ineke van Huyssteen, het die ongeluk omstreeks 6:30 op die R555 (die ou Ogies-pad) gebeur.
Volgens Van Huyssteen het paramedici drie mense op die toneel dood verklaar. 'n Vrou is in 'n kritieke toestand na 'n nabye hospitaal geneem, maar het kort daarna aan haar beserings beswyk.
Die res van die passasiers is ook deur verskeie mediese dienste op die toneel hospitaal toe geneem. Dit is nog nie bekend hoe erg dié mense beseer is nie.
Die presiese omstandighede wat tot die voorval gelei het is ook nog nie bekend nie, maar polisie het die toneel vir leidrade ondersoek. – Derrick Spies, News24-korrespondent